Lindehøj Kirke
Lindehøj Kirke er en sognekirke, der ligger nordvestligt i Herlev.
Kirken har ingen kirkegård i umiddelbar tilknytning og er i stedet omgivet af kommercielt byggeri og institutioner. Mod øst og vest er der mindre grønne arealer.
Interessen for en kirke i det, der skulle blive til Lindehøj Sogn, startede i 1958, hvor Herlev Kommune voksede drastisk vestpå. Indtil Lindehøj Kirke kunne indvies, blev der derfor afholdt gudstjenester på Borgerdigeskolen.
Kirken er opført i 1969 efter tegning af arkitekt Holger Jensen (1918-2004) og er opført i hvidmalede teglsten. Over kirkesalen hæver sig en zinkklædt pyramide, som udvendigt tjener som kirkens kendetegn, og som indvendigt præger kirkerummets udtryk ved at belyse alteret og kirkerummets midte med sine ovenlysvinduer.
Kirkens inventar er alt sammen moderne og i varme træfarver. Bag alteret hænger der i stedet for en altertavle et grønt klæde med korsmotiv og et asymmetrisk placeret, abstrakt krucifiks.